ក្រុម​បះបោរ​ស៊ីរី​ដកថយ​ចេញ​ពី​តំបន់​ដែល​មាន​ការ​ការពារ​រឹង​មាំ
ព័ត៌មាន​អន្តរជាតិ​សំខាន់​ៗ​ផ្សេងៗ​ទៀត​​សម្រាប់​យប់​ថ្ងៃ​​សុក្រ ទី​០២​ ខែ​មិនា។
កម្លាំងបះបោរនៅស៊ីរីនិយាយថា ពួកគេបានដកថយចេញពីស្រុក បាបា អាមរ៍ (Baba Amr) នៃទីក្រុងហូម (Homs) ក្រោយពីមានការវាយសម្រុកមួយវគ្គដោយកងកម្លាំងសន្តិសុខរបស់លោកប្រធានាធិបតី បាស្សា អាល់ អាសាដ (Bashar al-Assad)។ ដោយហៅខ្លួនឯងថា ជាកងពលតូចបដិវត្តន៍ បាបា អាមរ៍ ក្រុមបះបោរនេះនិយាយកាលពីថ្ងៃព្រហស្បតិ៍ថា គេបានចាកចេញដើម្បីកុំឲ្យមានគ្រោះថ្នាក់ដល់ជនស៊ីវិលប្រមាណ៤ពាន់នាក់ ដែលមិនព្រមចាកចេញពីផ្ទះសម្បែងរបស់គេ។ នៅថ្ងៃព្រហស្បតិ៍នេះ ទូរទស្សន៍រដ្ឋស៊ីរីបានផ្សាយរូបភាពអំពីការបំផ្លេចបំផ្លាញនៅក្រុងហូម ។ ក្រុមបះបោរនិយាយថា ការដកទ័ពរបស់គេគឺជាកលយុទ្ធដែលបង្ហាញពីស្ថានភាពសិទ្ធិមនុស្សធ្ងន់ធ្ងរឡើងៗ ដូចជាការខ្វះចំណីអាហារ ថ្នាំពេទ្យ ទឹកប្រើប្រាស់ អគ្គិសនី និងការខ្វះបណ្តាញទំនាក់ទំនងក្នុងទីក្រុងនេះ។ នាវារបស់ស.រ.អា.រួមមាន United States Navy’s 7th Fleet និង USS Blue Ridge បានទៅដល់ក្រុង ដុងហេ (Donghae) ប្រទេសកូរ៉េខាងត្បូងនៅថ្ងៃសុក្រនេះ ដើម្បីដាក់កងទ័ពសម្រាប់ចូលរួមសមយុទ្ធដែលកំពុងដំណើរការ។ នោះជាសមយុទ្ធប្រចាំឆ្នាំរវាងស.រ.អា. និងកូរ៉េខាងត្បូង។ សមយុទ្ធនេះមានឈ្មោះថា សមយុទ្ធដំណោះស្រាយគន្លឹះ (Key Resolve)។ លោក វ្លាឌីមៀ ពូទីន (Vladimir Putin) នាយករដ្ឋមន្ត្រីប្រទេសរុស្ស៊ីកំពុងសម្តែងក្តីសង្ឃឹមដ៏ទុកចិត្តថា លោកនឹងឈ្នះក្នុងការបោះឆ្នោតប្រធានាធិបតីនៅថ្ងៃអាទិត្យនេះ។ កាលពីថ្ងៃព្រហស្បតិ៍នេះ លោក ហ្វីដែល កាស្ត្រូ (Fidel Castro) អតីតប្រធានាធិបតីប្រទេសគុយបា បានជួបជាមួយគណៈប្រតិភូនៃសកម្មជនជប៉ុននិងអ្នករួចជីវិតពីគ្រោះថ្នាក់នៃគ្រោះថ្នាក់នុយក្លេអ៊ែរនិងការវាយប្រហារ។ មន្ត្រីបរិស្ថានជាន់ខ្ពស់ម្នាក់បាននិយាយនៅថ្ងៃព្រហស្បតិ៍នេះថា គុណភាពខ្យល់អាកាសក្នុងទីក្រុងពីរនៃទីក្រុងចំនួន៣នៅប្រទេសចិន មិនមានគុណភាពតាមស្តង់ដារ ដែលអាជ្ញាធរកំណត់ក្នុងពេល៤ឆ្នាំខាងមុខនេះទេ។ ប្រទេសជប៉ុនបានបញ្ចប់ការសាងសង់អគារខ្ពស់បំផុតទីពីរក្នុងពិភពលោកនៅថ្ងៃសុក្រនេះ គឺធ្វើហើយ២ខែមុនផែនការដែលគ្រោងសម្ពោធនៅថ្ងៃទី២២មិនា។ ការបោះឆ្នោតបានចាប់ផ្តើមហើយសម្រាប់ជ្រើសរើសសភាជាតិអ៊ីរ៉ង់ ជាអ្វីដែលត្រូវបានគេមើលឃើញថាជាការសាកល្បងមើលជំហរក្រុមអភិរក្សនិយមដែលគាំទ្រឬប្រឆាំងនឹងលោកប្រធានាធិបតី ម៉ាមូដ អាម៉ាឌីនេចាដ (Mahmoud Ahmadinejad)។ មន្រ្តីបាគីស្ថាននិយាយថាក្រុមសកម្មប្រយុទ្ធបានប្រយុទ្ធគ្នានឹងកងកម្លាំងសន្តិសុខនៅ ក្នុងតំបន់ភាគពាយ័ព្យប្រទេសដែលជាតំបន់មានរឿងរ៉ាវចម្រូងចម្រាស ហើយបានបណ្តាលឱ្យស្លាប់ទាហានចំនួន១០នាក់និងពួកសកម្មប្រយុទ្ធ២៣នាក់។ លោកស្រី ជូលៀ ហ្គីឡាដ (Julia Gillard) នាយករដ្ឋមន្រ្តីអូស្រ្តាលីបានតែងតាំងលោក បប់ ខារ (Bob Carr) ដែលជាអតីតនាយករដ្ឋមន្ត្រីប្រចាំរដ្ឋនោះ ជារដ្ឋមន្រ្តីការបរទេសដើម្បីជំនួសលោក ខេវីន រ៉ាដ (Kevin Rudd) ដែលបានលាឈប់ពីតំណែងកាលពីសប្តាហ៍មុនហើយបានចាញ់ក្នុងការបោះឆ្នោតប្រកួតប្រជែងជាមួយនឹងលោកស្រីហ្គីឡាដកាលពីថ្ងៃច័ន្ទនេះ។ លោកប្រធានាធិបតីស.រ.អា បារ៉ាក់ អូបាម៉ា បានអំពាវនាវកាលពីថ្ងៃព្រហស្បតិ៍នេះសុំឲ្យសភាអាមេរិកបញ្ចប់ប្រាក់ជំនួយសម្រាប់ឧស្សាហកម្មដែលមានទឹកប្រាក់ចំនួន៤ពាន់លានដុល្លារ។ លោកថ្លែងថាក្រុមហ៊ុនប្រេងនិងឧស្ម័នកំពុងតែចំណេញប្រាក់យ៉ាងច្រើនឥតគណនា ទោះបីជាមានអស្ថិរភាពនៅមជ្ឈឹមបូព៌ាដែលជារឿងជំរុញឲ្យសាំងឡើងថ្លៃយ៉ាងខ្លាំងក៏ដោយ។